[Hogyan fordítsunk?]
A legtöbben úgy vélik: a fordítási készség leginkább a gyakorlatban tanulható.
Lehet, hogy ez igaz,
ám mégis van egy pár betartandó szabály.
Ha adhatnék egy fordításra vonatkozó tanácsot, talán ez lenne:
"Soha ne a szavakat, mindig a jelentést fordítsd!"
Először, légy benne biztos, hogy tökéletesen érted
az eredeti szöveg összes szavát, kifejezését és kulturális vonatkozását.
Szükség esetén nézz utánuk.
Aztán verd ki a fejedből a szavakat,
és próbáld elképzelni, hogyan fogalmazna az előadó,
ha az anyanyelveden beszélne;
hogyan fejezné ki a mondanivalóját.
Van még egy pár konkrét tanács,
amely a "ne a szavakat, hanem a jelentést" mottóból következik.
Ne kapkodj!
30 napod van a fordításra, ezért hagyj magadnak
elég időt, hogy biztos lehess: a fordításod tökéletes.
Próbálj igazodni az előadó stílusához.
Ebbe beleértendők a viccek és a humor;
ez különösen fontos, ha a közönség hallhatóan nevet rajtuk,
mert a nézőnek tudnia kell, miért fakadt a közönség nevetésre.
Idiómákat ne fordíts szó szerint;
ezek állandósult szókapcsolatok, amelyek együtt fejeznek ki egy gondolatot.
Például szolgálhat az "at the drop of a hat" kifejezés.
Jó esetben nem fordítanánk így: "amikor a kalapot hagyják leesni",
hanem a kifejezés jelentését fordítjuk.
Lehet, hogy anyanyelvünkön a kifejezés leginkább természetesen hangzó megfelelője
nem idióma lesz,
hanem pl. az "azonnal" vagy a "tétovázás nélkül".
Nem baj!
Szakkifejezés helyett ne találj ki önkényes fordítást.
Szakszókat és szakkifejezéseket az egyes tudományterületek szakemberei használnak.
Mindig nézz utána a szakszavaknak,
pl. készülékek, tudományos vagy gazdasági folyamatok elnevezésének.
Új, önkényes fordításuk helyett gondosan keresd meg
a célnyelvben általánosan használt azonos jelentésű szót.
Ezek egy kicsit olyanok, mint az idiómák.
Pl. a "root folder" kifejezés esetén
a "mappa gyökerekkel" fordítás helyett
először győződj meg róla, hogy érted a kifejezés jelentését,
az után keress csak rá az interneten
cikkekre, weboldalakra, amelyekben a "root folder" előfordul.
Így tudod megtalálni
a szakszó valóban azonos jelentésű célnyelvi megfelelőjét [gyökérkönyvtár].
A következő, amire figyelned kell: "ha szükséges, tömöríts".
Feliratozáskor gyakran kell
tömörítenünk vagy kurtítanunk a szöveget, hogy ne lépjük túl
a kényelmes olvasási sebességet.
Arról is el kell gondolkoznunk,
hogyan törjük két sorba a feliratot,
de mégse bontsunk meg egy kifejezést.
Ebben más oktatóanyagok segítenek.
Persze ne feledkezz meg a nyelvhasználat technikájáról, pl.
a nyelvtanról és a központozásról sem.
Ha elkészültél, a felirattal együtt nézd meg az előadást,
hogy kiszűrd a hibákat,
majd add le lektorálásra.
Ha megakadnál,
az OTPedia magyar nyelvi oldalán
kifejezetten a magyar nyelvre vonatkozó forrásokat lelhetsz,
segítséget és ötleteket kaphatsz a magyar nyelvi Facebook-csoporttól.
Ha végképp leblokkolnál,
jusson eszedbe, hogy nem vagy egyedül, fordulj társaidhoz!
További tanácsokért nézd meg az OTPedián a többi oktatóanyagot.
Most pedig: örömteli átírást és fordítást!